Ad malum oblivionis quod per primis hominis peccatum incurrimus, posterorum nostrorum memorie tradimus, quod domnus Willelmus Alpensis abbas cum suo conventu quicquid in valle Valonis sicut dependentia montium eandem vallem determinant habere vel calumpniari videbatur Deo et ordini Cartusie et fratribus sub eodem ordine inibi Deo famulantibus perpetuo possidendum dedit. Tali tamen convenientia, ut si aliquando, quod absit, contingeret cartusiensium ordinem in predicta valle non teneri que sua esse videbantur, sibi libera remanerent. Hujus rei testes sunt domnus Arduzo Genevensis episcopus per cujus manum hoc donum factum est unde et hanc cartam sigillo suo signari precepit, Petrus de Pochis monachus et Albertus conversus Alpenses, Amaldricus cancellarius, Turumbertus decanus, Anselmus presbiter, Poncius clericus de Boeges, Giroldus de Langins, Willelmus Dardel, Petrus de Cervenc, Willelmus de Viu et fratres ejus Rodulfus et Cono, Arluinus et Stephanus filius ejus, Giroldus de Lulins et Giroldus et Willelmus Dardel fratres. Hac itaque facta donatione cum eisdem domnus episcopus in supra dicto loco Valonis cimiterium benedixisset, monachis, clericis et laicis, qui ad dedicationem loci convenerant presentibus, auctoritate Patris et Filii et Spiritus Sancti, sub anatemathe omnes illos posuit, et a sancte matris Ecclesie gremio omnino segregavit, quicumque aliquam injuriam vel inquietudinem fratribus in eodem loco manentibus inferre presumpserint, donec condignam satisfactionem peregerint, omnibus laudantibus et respondentibus. Fiat fiat.